section_heading: <big>Slikarski opus</big>
paragraph_text: Slikarstvo Josipa Leovića prožeto je stilskom različitosti (simbolizam, art  déco, realizam, historicizam, „narodni stil“) te tematskom širinom. Uz dominantnu temu pejsaža, slika prizore grada Osijeka te portrete i prikaze žena. Pejsaž često odražava Leovićevo melankolično raspoloženje i lirsku osjećajnost. Slikan je tehnikom ulja, pastela i akvarela te je vjerodostojan, no ponekad i dekorativno deskriptivan i šaren (Pejzaž, 1920.-1940.). Zimski su pejsaži i noć jedne od najčešćih motiva slika u ulju i pastelu te grafici. Ženske likove često prikazuje na sladunjavo-erotski način. Iznimku čine slike na kojima dočarava suvremeni tip žene neskrivene senzualnosti, odnosno heroine novog životnog stila 1920-ih godina, čiji je najzorniji primjer Apaškinja. Uz spomenute teme i motive Leovićeva slikarstva se kao poseban motiv na nekoliko slika prikazuju suvremeni život gradske ulice i njihova ikonografija, tehnološki napredak u obliku automobila (Utrka, Noć između Osijeka i Vinkovaca) ili nogomet.